Title: BULATOVIĆ I BANĐUR OBIŠLI GRADILIŠTA
Author: Owner
Last saved by: Goran Stojic

GRADONAČELNIK NIŠA DARKO BULATOVIĆ SA ZEMENIKOM MILOŠEM BANĐUROM  OBIŠAO GRADILIŠTA U NIŠU

               Investicije za nova radna mesta  

*Radovi na rekonstrukciji Bulevara Cara Konstantina koji su vezani i za otvaranje fabrike Cumtobel na prostoru nekadašnjeg Vinogradarskog instituta, u punom su jeku i biće završeni do 28. septembra kada će fabrika biti zvanično otvorena
*U toku su i završni radovi na sportskim terenima Rovče

            Gradonačelnik Darko Bulatović i zamenik gradonačelnika Miloš Banđur obišli su juče radove na rekonstrukciji Bulevara Cara Konstantina kod Brzog broda i budući sportski kompleks Rovče.
          Radovi na rekonstrukciji Bulevara Cara Konstantina koji su vezani i za otvaranje fabrike Cumtobel na prostoru nekadašnjeg Vinogradarskog instituta, u punom su jeku i biće završeni do 28. septembra kada će fabrika biti zvanično otvorena.
        ”Zbog toga smo tu. I bićemo svakoga dana, ako treba, kako bismo pratili dinamiku i pomagali u otklanjanju eventualnih problema, jer se Ugovor mora ispoštovati i svi radovi moraju biti okončani na vreme”, rekao je gradonačelnik Bulatović i dodao da iako ima problema, pre svega, sa podzemnim vodovima, sve se u hodu otklanja, preprojektuje i radovi se nastavljaju.
        I zamenik gradonačelnika, Miloš Banđur smatra da je ovo jedan od najvažnijih projekata u gradu i da će Nišlije vrlo brzo dobiti dve nove fabrike sa više od 2000 novih radnih mesta, ali i moderniji  bulevar, kružne tokove, biciklističku i pešačku stazu, što sve čini da je Niš jedno veliko gradilište.
       Kada su radovi u Rovčetu u pitanju, tu su u toku završni radovi. Trenutno se postavlja podloga od tartana na  terenima za male sportove. Uređene su i svlačionice ispod tribina, a trenutno se radi i na uređenju pešačkih staza i osvetljenju.
       “Ovo je investicija koja će značajno unaprediti sportske sadržaje Niša, a prostor koji je do pre samo šest meseci bio smetlište i ruglo pretvoriti u jedan od najlepših delova grada, što  niška Tvrđava i njena okolina i treba da budu”, kazao je gradonačelnik Bulatović.
        Miloš Banđur je podsetio, da je ovo samo završetak prve faze obimnog projekta revitalizacije niške Tvrđave koji finansira Ministarstvo trgovine i turizma. 
        “Prva faza uključivala je sređivanje letnje pozornice, staza iznad nje i Rovčeta, dok će se u narednoj raditi na uređenju bedema i unutrašnjosti Tvrđave, što će doprineti da ovaj spomenik postane prepoznatljiv simbol Niša i mesto koje će privlačiti turiste iz celog sveta”, naglasio je Banđur.
                                     V.Petrović
LEG:NIŠ VELIKO GRADILIŠTE:gradonačelnik i njegov zamenik obišli aktuelne radove

LEG:PROBLEMI SE REŠAVAJU U HODU:čestim obilascima prate se rokovi na gradilištima

LEG:INFRASTRUKTURA ZA INVESTITORE I GRAĐANE:uređenje,rekonstrukcije,tereni…

(Projekat “Nišlije se uključuju u odlučivanje” sufinansiran iz budžeta grada Niša)